# atha camatkāra-candrikā

ī have no details of the text being used, which is a photocopy of a publication that is at least a century old that is accompanied by a good Bengali verse translation. ṭhe ṣanskrit, however, is full of mistakes that will need correction against another edition.

*śrī-śrī-rādhā-kṛṣṇābhyāṁ namaḥ*

yat kāruṇyaṁ śuci-rasa-camatkāra-vārāṁ-nidhīṁs tān

rādhā-girivara-bhṛtoḥ sparśayet tarṣayen naḥ |

tasyai vaikaṁ pṛṣatam acirāl labdhum ākāṅkṣi-dāsaiḥ

so’vyān mṛtyor daśana-vitateḥ kṛṣṇa-caitanya-rūpaḥ ||1||

mātaḥ prātaḥ kim iha kuruṣe nayate peṭikeyaṁ

yatnād asyāṁ kim iha nihitaṁ kiṁ tavānena sūno |

jñātavyena praṇaya-sakhibhiḥ khela-gehād bahis tvaṁ

jijñāsā me bhavati mahatī brūhi no cen na yāmi ||2||

asyāṁ candana-candra-paṅkaja-rajaḥ kastūrikā kuṅkumāny

aṅgānām anulepanārtham atha tan nepathya-hetos tathā |

kāñcī kuṇḍala-kaṅkaṇādy-anupamaṁ vaidūrya-muktā-harid-

ratnāny ambara-jātam apy atimahārghyaṁ kramād vartate ||3||

ambedaṁ nidadhāsi kiṁ mama kṛte rāmasya vā nandana

brūmas tām avadhehi yātur bhavato hetoḥ kṛtā peṭikā |

sānyāto’pi bṛhaty anarghya-maṇi-bhāg evaṁ balasyāparā

tat kasmiṁś ca na te janany urur iyān sneho yato yāsyati ||4||

asmat-puṇya-tapaḥ-phalena vidhinā datto’si mahyaṁ yathā

mat-prāṇāvana-hetave vraja-purālaṅkāra-sūno tathā |

kanyā kācid ihāsti man-nayanayoḥ karpūra-vartiḥ parā

tasyā ambara-maṇḍanādi-dhṛtaye seyaṁ kṛtā peṭikā ||5||

kāsau kasya kutastarāṁ janani vā yasyāmatisnihyasi

kvāste tad vada sarvam eva śṛṇu bho yāme sakhī kīrtidā |

tasyāḥ kukṣi-khaner anarghyam atulaṁ māṇikyam etat prabhā

vīcībhir vṛṣabhānum ujjvalayate mūrtaṁ tadīyaṁ tapaḥ ||6||

saundaryāṇi suśīlatā gurukule bhaktis trapā-śālitā

sāralyaṁ vinayitvam ity adhidharaṁ ye brahma-sṛṣṭā guṇāḥ |

te tatraiva mahattvamā purathame snehas tu naisargikaḥ

sārādhety atha gātram utpulakitaṁ kṛṣṇo’ṁśukenāpy adhāt ||7||

sāpatyuḥ sadane’sti samprati patiś cāsyā ihaivāgato

goṣṭhendreṇa samaṁ svagaihika-kṛte vyāsaṅa-hetor bahiḥ |

āste saṁsadi yarhi vīkṣitum ayaṁ mām eṣyati prītito

vakṣyāmy enam imāṁ vahan nija-gṛhaṁ tāṁ prāpayan yāsyati ||8||

atrāntare nikaṭam āgatayā lavaṅga-

vatyā drutaṁ nijagāda śṛṇu goṣṭharājñi |

āhūta-pūrvam iha yat tad idaṁ suvarṇa-

kāra-dvayaṁ kalaya raṅgana-ṭaṅkanākhyam ||9||

śrutvaitad ākṛtam uvāca tato vrajeśā

kṛṣṇasya kuṇḍala-kirīṭa-padāṅgadādi |

nirmāpayantya cirato bahir emi yāvat

tvāṁ peṭikāṁ naya gṛhāntarato dhaniṣṭhe ||10||

ity uktvāsyāṁ gatāyāṁ subala-mukha-suhṛt-svāgateṣv ātma-modais

taiḥ sākaṁ mantrayitvā kim api rahasitāṁ peṭikām udghāṭayya |

niṣkaṣātaḥ samastaṁ maṇi-vasana-kulādy arpayitvā dhaniṣṭhā

pānautasyāṁ praviśya svayam atha sakhibhir mudrayāmāsa tāṁ saḥ ||11||

dvi-tri-kṣaṇo pari tataḥ praṇamantam etya

tatrābhimanyum abhivīkṣya puro yaśodā |

pṛṣṭvāśam āha śṛṇuto bhavato gṛhiṇyā

hetoḥ kṛtādya-maṇi-maṇḍana-peṭikeyam ||12||

asyām anarghya maṇikāñcana-dāma-vāsaḥ

kastūrikādy-atimanoharam asti vastu |

nānyatra viśvasitmite navahatvam eva

gatvā gṛhaṁ nibhṛtam arpaya rādhikāyai ||13||

sandeṣṭavyam idaṁ mad-akṣi sukhade śrī-kīrtidā-kīrtide

rādhe preṣita-peṭikāntara-gatenātyujjvala-jyotiṣā |

tvad-gātrocita-maṇḍanena nitarāṁ tvad-vallabhena sphuṭaṁ

tvaṁ śṛṅgāravatī sadā bhava ciraṁ jīvātisaubhāgyataḥ ||14||

śrutvaitat tvaritaṁ vrajeśvarī yathaivājñātaveti bruvan

dhṛtvā mūrdhani peṭikāṁ sva-bhavanaṁ prītyābhimanyur yadā |

gantuṁ prakramate sma tarhy abhisaran kṛṣṇas tam āruhya tad-

bhāryāṁ hanta nija-priyāṁ smitam adhāt svaṁ kautukābdhau kiran ||15||

gopaḥ so’pi mudā hṛd-āha tad ahaṁ dhanyaḥ kṛtārtho’smi yan

mañjuṣāntari ihāsti kāñcana maṇi-rāśī mahā-durlabhaḥ |

bhārād evam ayānumīyata itaḥ krīṇāmi koṭir gavāṁ

yad govardhana-mallavan mama gṛhe lakṣmīr bhavitrī puraḥ ||16||

goṣṭhādhīśa purād vrajan sva-līlayābhyāsāvadhi-sthānam

apy ārohat pulakollasat tanur ati prīti-plutākṣi-dvayaḥ |

tādṛg-bhāra-śirā api kṣaṇam api glāniṁ sa naivānvabhūt

pūrṇānanda-ghanaṁ vahan katham aho jānāti vartma-śramam ||17||

gatvā paraṁ sva-jananīṁ jaṭilām uvāca

mātaḥ śubha-kṣaṇatayaiva gṛhād agacchan |

paśyādya kāṁcana-maṇi-vasanādi-pūrṇā

labdhātibhāgya-bhavataḥ kila peṭikeyam ||18||

dattvā svayaṁ vraja-vadhūś ca tava snuṣāyai

śṛṅgāra-hetava ihā pratima-prasādam |

kurvāṇa yā sapaditāṁ praipādyam ekaṁ

proce sma tat kalaya sāpi śṛṇoty adūre ||19||

hṛdāha tuṣṭā jaṭilātibhadram

abhūd idaṁ sāmpratam eva dṛṣṭvā |

vadhūr bhaviṣyaty atisuprasannā

putreṇa me labdha-nijopacārā ||20||

smitātha sāspaṣṭam uvāca sūno

snuṣā tathāhaṁ bhavataḥ svasā vā |

na pārayiṣyaty atibhāram etad

itaḥ samutthāpayituṁ kadāpi ||21||

mañjuṣikāṁ tattvam ito gṛhītvā

śayyā gṛhāntar vṛṣabhānu-putryāḥ |

vedyāṁ nidhāyaihi yathodghaṭaya

semāṁ priyaṁ maṇḍanam āśu paśyet ||22||

atrāntare shacarīṣv atiharṣiṇīṣu

rādhā-rahasyamala-dhīr lalitām uvāca |

adyāli-vāma-kuca-dor-nayanoru-cāru

kiṁ spandate mama vadety atha sā jagāda ||23||

manye manoharam ihāsti maṇīndra-bhūṣā

jātaṁ svayaṁ vraja-patnyāpy ata eva dattam |

tat-prāpti-rūpa-śubha-sūcaka eva rādhe

spandātisaubhaga-bhavābdhi-hetur eṣaḥ ||24||

dṛṣṭvaiva man-manasi kiñcana bhāvam eṣā

mañjūṣikaiva lalite vitanoti bāḍham |

udghāṭayāmi tad imā madhunaiva vīkṣya

saubhāgyadaṁ kim api bhūṣaṇa-ratnam asti ||25||

itthaṁ sakhīṣu sakalāsu tad-utsukāsu

tāṁ peṭikām abhita eva samāsitāsu |

draṣṭuṁ gatāsu niviḍatvam atha svayaṁ sā

dāmāny udasya rabhasād udghāṭayat tām ||26||

yāvat kim etad iti tā ahaheti nocur

yāvad bhṛśaṁ jahasur eva sva-hasta-tālam |

yāvat trapā sahacarī pratibodham āpi

yāvat pramoda-laharī śatam ullalāsa ||27||

yāvan nivāraṇam aṅgam anaṅga-nakro

jagrāsa yāvad atisambhramam āpa puṣṭim |

tat-pūrvam eva sahasā tata utthitaḥ sa

sarvāḥ kalā-nidhir aho yugapac cucumba ||28||

dhanyaṁ bhūṣaṇam astu te gṛha-patir dhanyo yadānītavān

dhanyā goṣṭha-maheśvarī sakhi yayā snehād idaṁ preṣitam |

svaṁ śṛṅgāravatī bhaveti ca punar dhanyaiva sandeśa-vāk

dhanyaṁ geham idaṁ yad ety nibhṛtaṁ mañjūṣikā khelati ||29||

goṣṭheśā nidideśate bahutara-snehātatas te patiḥ

śvaśrūr āha tad u nv atīva-rabhasād anv eva mañjūṣikām |

tvaṁ śṛṅgāravatī bhava tvayi guru-trayyā vacaḥ-pālanaṁ

gāndharve kuru sarvatheti lalitā vānyātha krepe ca sā ||30||

mañjūṣikāntar iha me bahu-ratna-bhūṣā

āsan svayaṁ vraja-payā skhi yā vitīrṇā |

saṁrakṣya tāḥ kvacana dhūrta iha praviṣṭaś

cauro ‘yam asti tad idaṁ vada bho mad-āryām ||31||

rādhābhisārin abhimanyur āha

kṣitiṁ satī-śūnyatamāṁ cikīrṣuḥ |

prayaccha ratnābharaṇāni śīghraṁ

no ced ihāryām aham ānayāmi ||32||

dhūrtā sakhī te lalite sva-kṛtye

dakṣāvahitthām adhunā lalambe |

mām ānayat preṣy patiṁ balād yā

mañjūṣikāntaḥ kutukād vasantam ||33||

mañjūṣāyāḥ saurabhaṁ vīkṣa tasyā

vastudasya prāpayaṁs tāṁ dhaniṣṭhām |

tatra prītyā prāviśaṁsvaṁ sugandhī

kartuṁ daivād ānayan māṁ patis te ||34||

nyāyaṁ sakhyo nau kurudhvaṁ yad asyā

doṣaḥ syāc ced astu daṇḍyām ameyam |

no ced yuṣmad-dor-bhujāṅgāgre pāśair

baddha sthāsyāmy atra gamyaṁ tri-rātram ||35||

yasyaivaṁ vibhavena tan nava yuva-dvandvaṁ sphurad yauvanaṁ

saukhyāny akṣi cakori kāśara-tatiṁ kāmorasāsvādanam |

dyānaṁ bhakta-tatiḥ sadā kavi-kulaṁ svīyā vicitrā giraḥ

kīrtiṁ kṣmāṁ bhuvaneṣu sādhu-saphalī-cakre numas taṁ param ||36||

iti camatkāra-candrikāyāṁ prathamaṁ kutūhalam

||1||

--o)0(o--

(2)

prātaḥ pataṅga-tanayām anayā padavyā

snānāya yāti kim iyaṁ vṛṣabhānu-putrī |

ity ākulaiva kuṭilā vraja-rāja-veśma

kṛṣṇaṁ vilokitum agān miṣato timandā ||1||

snātuṁ sa cāpi nija-mātur anujñayaiva

tad yāmunaṁ taṭam agād iti saṁvidānā |

gantuṁ tadīya-pada-lakṣma diśecchad eṣā

tatra vai yatra sa tayā suvilāsa lasīti ||2||

atrāntare sahacarī tulasī praviśya

kuñjaṁ vilokya lalitādi-sakhī-sametām |

rādhāṁ priyeṇa saha-hāsa-vilāsa-līlā

lāvaṇya-majjita-hṛdaṁ mumude’vadac ca ||3||

bho bhoḥ prasūna-dhanuṣo januṣo’tibhāgya-

vikhyāpanāya yad imaṁ mahamātanubdhe |

tat sāmprataṁ śṛṇuta sāmpratam enam eva

draṣṭuṁ vrajāl laghutaraṁ kuṭilā sameti ||4||

sā kva kva hanta katham eti sa-śaṅka-netraṁ

pratyāśamālibhir iyaṁ nijagāda pṛṣṭvā |

yaṣṭīkarāṭavim asau sa yayāvaloki

tarhy eva samprati tavāntikam apy upāgāt ||5||

proce hariḥ kṣaṇam udarkam ihaiva kuñje

sthitvālayaḥ kalayatāham ito jihānaḥ |

tāṁ vāñcayan pratibhayā racitābhimanyu-

veśaḥ kutūhalam ito’py adhikaṁ vidhāsye ||6||

ity uktvā rahasi praviśya vipinādhīśā tu tat-tat-pṛthaṅ-

nepathyāpi hita-sva-lakṣma-nicayaḥ-kaṇṭha-svaraṁ taṁ śrayana |

niṣkramāṇu sa-sāratāṁ sṛti-mayaṁ sāyāti dūrād yayā

nāho hanta vicakṣaṇaḥ kva nu bhaven nānā kalā-kovidaḥ ||7||

kasmāt tvaṁ kuṭile vrajād bhramasi kiṁ vadhvā ihānveṣaṇā

yā yātāṅkanusārkajāpsu makara-snānaṁ miṣaṁ kurvatī |

atraivāsti gatā kvacit kva ramaṇī cauraḥ sa cāpy āgataḥ

snātuṁ bhrātar itonnayāsmin gamitā kurve kim ājñāpaya ||8||

yadyapy adya paricyuto mama vṛṣo navyo holdvāhanād

anveṣṭuṁ tam ihāgato smitad api svalpaiva me hṛd-vyathā |

mad-dāreṣv api lampaṭo’yam iti yat soḍhuṁ kim etat kṣame

gatvā kaṁsam itaḥ phalaṁ tad ucitaṁ dāsyāmi tad vai svayam ||9||

yuktiṁ kām api me śṛṇu prathamato nihnuty atiṣṭhāmy ahaṁ

kuñje’smin paritas tvayā tu rabhasād anviṣyatāṁ rādhikā |

sā kṛṣṇena vināsti ced iha miṣeṇānīyatāṁ so’pi ced

āste lakṣitum eva tatra naya māṁ vīkṣyaiva taṁ dūrataḥ ||10||

bhrāmaṁ bhrāmaṁ phaṇi-hrada-taṭād vīkṣya vīkṣyaiva kuñjā

nantaḥ prodyat-kuṭili-madhurā keśi-tīrthopakaṇṭhe |

puṣpodyāne mala-parimalāṁ kīrtidā kīrti-vallīṁ

prāpālīnāṁ tatibhir abhitaḥ sevyamānāṁ śanaiḥ sā ||11||

kiṁ snātum eṣi kuṭilena hi tat kim-arthaṁ

yuṣmac-caritram avagantum ihānvagaccham |

jñātaṁ tad āśu lalite vada tad bravīmi

kiṁ vātra vakti nikhilaṁ hari-gandha eva ||12||

siṁhasya gandham api vetsi sa ced ihāsti

nihnutya kutra ca na tad bibhimo’dya mugdhāḥ |

tūrṇaṁ palāyya tad ito gṛham eva yāmaḥ

snehaṁ vyadhās tvam amalaṁ yad ihaiva mā gāḥ ||13||

yāsyanti geham ati-dharma-ratā bhavatyaḥ

kīrtiṁ vaneṣu viracayya kula-dvayasya |

kintv agrato ya iha rājati nīpa-kuñjas

tad-dvāra-muda ghaṭayatāsmi didṛkṣur etam ||14||

etat kayāpi vana-devatayā sva-veśma

ruddhvā gataṁ śara śalākikayā kavāṭam |

kā nāma sāhasavatī parakīya-geha-

dvāraṁ vinudya bata doṣam aśeṣam ṛcchet ||15||

satyaṁ bravīṣi lalite kulajāsi mugdhe

naivāviśaḥpara-gṛhaṁ januṣo’pi madhye |

kintu praveṣayasi bhoḥ sva-gṛhaṁ paraṁ yat

tac-chāstra-pāṭhana-kṛte tvam ihāvatīrṇā ||16||

ity uktvāruṇitekṣaṇā drutam iyaṁ gatvākuṭhīrāntikaṁ

bhittvā puṣpa-kavāṭā kā mati-javā-dantaḥ praviṣṭā sphuṭam |

dṛṣṭvā kausuma-talpam atra ca harer mālyaṁ tathā rādhikā

hāraṁ ca truṭitaṁ pragṛhya rabhasād āgād agārād bahiḥ ||17||

manye snānam idaṁ yathā-vidhi-kṛtaṁ puṇyaṁ tathopārjitaṁ

pūtaṁ yena kula-dvayaṁ ravi-sutā-tīre raviś cārcitaḥ |

tad yūyaṁ lalite prayāsyatha gṛhaṁ kiṁ vātra rātrindivaṁ

dharmaṁ kartum abhīpsatheti vada me śrotuṁ samutkaṇṭhyate ||18||

kiṁ kupyasīha kuṭile na mama naiva hāro

bhrātus tavaiva kuṭile śapathaṁ karomi |

ity uktavaty amala-candra-mukhī-sakampa-

śīrṣaṁ sa-huṅkṛti-kaṭu-bhru-tayā tatarje ||19||

netaḥ prayāsyatha gṛhaṁ yadi na prayāta

rājyaṁ kurudhvam iha tāvad ahaṁ tu yāmi |

tāṁ mātaraṁ bhagavatīm api hāra-mālye

sandarśya yuṣmad ucite suvidhau yatiṣye ||20||

kāmaṁ prayāhi kuṭile kaṭu kiṁ bravīṣi

hāraṁ pradarśaya gṛhaṁ gṛham eva sarvāḥ |

nāsmākam eva dadato na ca bhīr ihāsti

mithyāpavādam api no na kadā dadāsi ||21||

sā kruddhā drutam eva goṣṭha-gamanaṁ svasya pradarśyaiva tā

yatrāste harir ājagāma śanakais tatraiva nihnutya sā |

bhrātar mālyam aghadviṣaḥ kalaya bho vadhvāś ca hāraṁ mayā

prāptaṁ saurabha-talpa-gaṁ rahasitā dṛṣṭāḥ sa nālokitaḥ ||22||

bhadraṁ bhadram idaṁ babhūva mathurāṁ gacchāmi tūrṇaṁ bhaginy

etāvad dvayam eva me balam abhūd vijñāpane rājani |

kintu svīya-gṛhasya vaktum ucito na syāt kalaṅko mahāṁs

tasmin rāja-sadasy ataś caturimā cetavya eko mayā ||23||

govardhanaṁ priya-sakhaṁ prativācyam etat

candrāvalīm api bhavad-gṛhiṇīṁ nikuñjam |

ānīya dūṣayati nanda-sutas tad etad

vastu-dvayaṁ kalaya tan-mithunasya labdham ||24||

itthaṁ lampaṭatāṁ vraje pratigṛhaṁ dṛṣṭvaiva tasyādhikāṁ

tvām ājñāpaya madyatatvam adhunā vijñāpya rājñi drutam |

pattīnāṁ śatam aśva-vāra-daśakaṁ preṣyaiva nandīśvarān

nandaṁ sātmajamānayan madhu-purīṁ taṁ tat-phalaṁ prāpaya ||25||

ity uktvaiva mayā punaḥ sva-bhavanaṁ pūrvāhne evaiṣyate

madhyāhne khalu rājakīya-puruṣā yāsyanti te tu vrajam |

tvaṁ gatvā gṛha eva mātṛ-sahitā tiṣṭher iti procivān

kṛṣṇo dakṣiṇa diṅ-mukho vraja-pathe sā tāś ca gehaṁ yayuḥ ||26||

kṛṣṇo’vilambya ghaṭikā-trayato’tha tādṛg-

veśaḥ svayaṁ sa-jaṭilā gṛham āsasāda |

bho kvāsi mātar ayi bhoḥ kuṭile sametya

jānīhi vṛttam akhilaṁ tv iti kiñcid ūce ||27||

vijñāpitaḥ sa nṛpatiḥ prajighāya tena

drāg-aśva-vāra-daśakaṁ tad ihaiti dūre |

kintv atra lampaṭa-varo dhṛta-mat-svarūpo

mad-geham eti tad-anīkṣitam āgato’smi ||28||

bahir dvāraṁ ruddhvā bhagini saha mātrā drutm itaḥ

samārhyaivāṭṭaṁ kalaya ramaṇī lampaṭa-patham |

tathāyāntaṁ tarjanty ati kaṭu-girā tiṣṭha suciraṁ

vadhūṁ rundan varte tala-sadana evāham adhunā ||29||

athāyāntaṁ dṛṣṭvā tvaritam abhimanyuṁ kaṭu raṭanty

are dharma-dhvaṁsin vraja-kula-bhuvāṁ kiṁ nu yatase |

praveṣṭuṁ mad-bhrātur bhavanam iha taloṣṭrānibhir itaḥ

śiro’bhinandaty eṣā bata capala-dāsye pratiphalam ||30||

tavānyāyaṁ śrutvā kupita-manasaḥ kaṁsa-nṛpater

bhaṭā āyānty addhā sa-pitṛkam api tvāṁ sukhayitum |

yad-ākārāgāre nṛpati-nagare sthāsyasi ciraṁ

niruddhas tarhy etac capalataratā yāsyati śamam ||31||

iti śrutvā jalpaṁ vikalam abhimanyuḥ katham aho

svasāraṁ me preto lagad ahaha kaścit kaṭutaraḥ |

tad ānetuṁ yāmi tvaritaṁ iha tan-māntrika-janān

iti grāmopāntaṁ vitata-bahu-cintaḥ sa gatavān ||32||

evaṁ hariḥ sa-jaṭilā gṛha eva tasyā

vadhvā sahaiva ramate sa vicitra-yatnaḥ |

yatnaḥ ka eva phalatvam agān na tasya

kiṁ vā phalaṁ para-vadhū-ramaṇād ṛte’sya ||33||

+

iti camatkāra-candrikāyāṁ dvitīyaṁ kutūhalam

||2||

--o)0(o--

(3)

athaikadā sā jaṭilā vivikte

cintāturā kiñcid uvāca putrīm |

na rakṣituṁ hā prabhavāni kṛṣṇād

vadhūṁ tataḥ kiṁ karavāṇy upāyam ||1||

tvaṁ putri tasmād gṛha eva rundhi

vadhūṁ bahir yāti kadāpi neyam |

yathā tathā hā bhava sāvadhānā

sa lampaṭo naiva yathā hy upaiti ||2||

mātar bhavatyā na vadhūr niroddhuṁ

śakyā yataḥ pratyaham eva yatnāt |

vrajeśvarī bhojayituṁ sva-putraṁ

pākārtham enāṁ nayati sva-gehe ||3||

putri tvam adya vraje tāṁ vadaitan

nātaḥ paraṁ kvāpi vadhūḥ sva-gehāt |

prayāty atas tvaṁ suta-bhojanārthaṁ

pāke niyuktāṁ kuru rohiṇīṁ tām ||4||

mātas tayā rakṣyata eva tasmai

durvāsasā ko’pi varo vitīrṇaḥ |

tad dhast-pakvaudana-bhoktur āyur

nirvighnam astīty adhikā prasiddhiḥ ||5||

ekaḥ suto me bahu-duṣṭa-dānavādy-

ariṣṭa-vatve pikuśaly abhūd yataḥ |

tatas tvayā sādhita-modanādikaṁ

nityaṁ sutaṁ bhojayituṁ prayujyate ||6||

putri tvayā vācyam idaṁ paraśvaḥ

śvo vā āgatya muniḥ pradadyāt |

rādhā spṛśed yaṁ sa cirāyur astv

ity evaṁ varaṁ ced ayi tarhi kiṁ syāt ||7||

kiṁ sparśayantī nija-putram etām

ākārayiṣyasy asi nīti-vijñe |

kulāṅganā vā para-veśma gatvā

nityaṁ paced ity api kiṁ nu nītiḥ ||8||

vadhvāḥ kalaṅkaḥ pratideśam eṣa

bhūyān abhūd yat kim u sahyam etat |

sneho yathā te nija-putra evaṁ

sneho mamāpy asti nija-snuṣāyām ||9||

tathāpi te prauḍhir iyaṁ bhavec ced

dhaniṣṭhayā preṣitayaiva nityam |

vadhūkṛtaṁ modaka-laḍḍukādi

trisandhyam evānaya putra-hetoḥ ||10||

ity evam uktvāpi yadi vrajeśā

kupyet tadā tan-nagarīṁ vihāya |

gatvaiva deśāntara eva vāsaṁ

vadhū mariṣyāmi tadīya-putrāt ||11||

evaṁ nirodhe sati tau vilāsinau

parasparādarśana-dāva-tāpitau |

babhūvatur hanta yathā tathā svayaṁ

sarasvatī varṇayituṁ kṣameta kim ||12||

saroja-patrair vidhu-gandhasāra-

paṅka-praliptai racitāpi śayyā |

rādhāṅga-saṁsparśanataḥ kṣaṇena

hā hanta hā murmuratāṁ prapede ||13||

ninded vidhiṁ pakṣma-kṛtaṁ bhṛśaṁ yā

vāñched apakṣmottama-mīna-janma |

nandātmajālokam ṛte kathaṁ sā

yāmāṣṭakaṁ yāpayituṁ kṣameta ||14||

nāvekṣate nāpi śṛṇoti kiñcid

acetanā sīdati puṣpa-talpe |

dhaniṣṭhayāthaitya tathāvidhā sā

vrajeśvarī preṣitayāvaloki ||15||

adya prabhāte lalite papāca

śrī-rohiṇī kṛṣṇa-kṛte yad annam |

tat prāśya so’gād vipinaṁ vrajeśā

māṁ prāhiṇod atra viṣaṇṇa-cetāḥ ||16||

sāyaṁ rajanyām api yat tathāśvaḥ

sa bhokṣyate tasya kṛteha māgām |

iyaṁ tu saṁjñā-rahitaiva paktuṁ

kathaṁ kṣametādya karomi hā kim ||17||

kṛṣṇaḥ puras te kalayeti tad vāk

tāṁ bhagna-mūrcchām akarod yadaiva |

tadā dhaniṣṭhā saha sā vrajeśā

sandis tam āha sma saroruhākṣīm ||18||

kaṭāham atrānaya rūpa-mañjari

pralipya cūllīm iha vahnim arpaya |

yathā vrajeśādiśed evam etat

kṛṣṇasya bhakṣyaṁ kila sādhayāmy aham ||19||

karomi yāvat sakhi nityam etac

caturguṇaṁ kurva iti bruvāṇā |

cullī-taṭe divya-catuṣkikāyāṁ

rādhopaveśaṁ sahasā cakāra ||20||

yat-sparśanāt paṅkaja-patra-śayyā

yayau kṣaṇān murmuratāṁ tadaiva |

pakvānna-karmaṇy analārciṣaiva

rādhā-vapuḥ śītalatāṁ prapede ||21||

premottamotto’tarkya vicitra-dhāmā

yato janaṁ tāpayate śaśāṅkaḥ |

vahniḥ punaḥ śītalayaty atas taṁ

tadāśrayaṁ vā kim u ko’pi vetti ||22||

jagāda kiñcil lalitā dhaniṣṭhe

vidyud-ghanāvagraha eṣa bhūyān |

śamaṁ kim eṣyaty adhunā sakhīnām

ānanda-saśyāni vināśam īyuḥ ||23||

bravīṣi satyaṁ lalite vayasyaiḥ

saha svayaṁ sīdati so’pi kṛṣṇaḥ |

vṛndāvanasthāḥ śuka-keki-bhṛṅga-

mṛgādayo’py ākulatām avāpuḥ ||24||

tataś ca rādhā lalitādi-karṇe

kāñcit kathāṁ procya gṛhaṁ yayau sā |

svayaṁ viśākhā jaṭilām upetyā-

līkaṁ rurodādhidharaṁ luṭhantī ||25||

hā kiṁ viśākhe nanu rodiṣi tvaṁ

rādhā dadaṁ śā hira-lakṣya-rūpaḥ |

kathaṁ kva vā koli-tale tadīya-

ratne gṛhīte nija-ratna-buddhyā ||26||

hā mūrdhni ko’yaṁ mama vajra-pāta

iti bruvāṇā tvarayā yayau sā |

vilokya rādhāṁ bhuvi vepamānāṁ

tatāḍa soccaiḥ svam uraḥ-karābhyām ||27||

gavāṁ gṛhād ānayaputri tāvat

sva-bhrātaraṁ śīghram itaḥ prayātu |

samāntrikān ānayatu prakṛṣṭāṁs

te me vadhūṁ nirivṣayantu mantraiḥ ||28||

ity evam uktvā jaṭilā jagāda

snuṣe tanuḥ samprati kīdṛśī te |

sandhyamānāṁ viṣa-vahninemām

avaimi vaktuṁ prabhavāmi nārye ||29||

mantraiḥ karābhyāṁ mama māntrikeś ced

ekāṁ padasyāṅgulikām apīha |

spṛśet tadāsūn sahasā tyajāmi

kulaṅganāyā niyamo mamaiṣaḥ ||30||

snuṣe kim evaṁ vadasīha bhakṣayed

abhakṣyam aspṛśyam api spṛśen naraḥ |

mantrauṣadhādau nahi dūṣaṇaṁ bhaved

āpad-gatasyeti vidāṁ śruti-smṛtī ||31||

ājñāṁ tavemāṁ nahi pālayāmi

prāṇān puras te kalaya tyajāmi |

śrutveti vadhvā vacanaṁ sa-cintāṁ

jagāda kācit prativāsinī tām ||32||

yaḥ kāliyādyādi bhujaṅga-mardī

dṛṣṭvaiva tāḥ pīta-viṣodakā gāḥ |

ajīvayat taṁ harim ānayārye

sa te vadhūṁ nirviṣayed vilokya ||33||

rādhā bravīdhvaṁ parivāda-pīḍāṁ

viṣānalād apy adhikām avaimi |

tam eva yā darśayituṁ yatante

tā vairiṇīr eva cireṇa vedmi ||34||

tarhi snuṣehaṁ sasūtā prāyāmi

tāṁ paurṇamāsīṁ drutam ānayāmi |

sutantra-mantrāgama-śāstra-vijñā

sāsusthayiṣyaty alam adya yuktyā ||35||

sā paurṇamāsyāḥ sthalam abhyupetya

natvākhilaṁ vṛttam avedayat tām |

papraccha gārgīm atha paurṇamāsī

tvaṁ sarva-mantrān pitur adhyagāṣṭhāḥ ||36||

kiṁ putri sākhyan nahi vedmi kiñcit

karṇīyasī me bhaginī tu vetti |

kvā sā kim ākhyā kila kiṁ-nivāsā

kāśī-purāt sā śvaśurasya gehāt ||37||

pitur gṛhaṁ vṛṣṇi-pure gatābhūt

tato’pi mām atra didṛkṣamāṇā |

pūrvedyur āgatya yad asti nāmnā

vidyāvalir mad-gṛha-madhya eva ||38||

jaraty athoce bahu-viklavāśru

siktānanā gārgi natāsmy ahaṁ te |

tām ānayāsmad bhavanaṁ sa-putrāṁ

krīṇīhi māṁ svīya-kṛpāmṛtena ||39||

gārgi tvam ādau sva-gṛhaṁ prayāhi

tataḥ sva-kanyā jaTilā prayātu |

prasādyatām ānayatāṁ tataḥ sā

rādhāṁ dhruvaṁ nirviṣayiṣyati drāk ||40||

pūrvaṁ dhaniṣṭhā-vacasaiva gārgī

strī-veśinaṁ kṛṣṇam agāra-madhye |

asthāpayat tarhi tu sā jaratyā

sahaiva tat-pārśva-gatā jagāda ||41||

vidyā-bale bho bhagini vraje’smin

yā nitya-rājad-guṇa-rūpa-kīrtiḥ |

tvayāśrutā śrī-vṛṣabhānu-putrī

tasy¸avipattir mahatīva cādya ||42||

kenāpi daSTā maṇidhāriṇā sā

sarpeṇa hālāhala-pūrtiābhūt |

śvaśrur amuṣyāḥ sa-sutā prapannā

tvāṁ tat tvam etad-bhavanaṁ jihīthāḥ ||43||

vidyāvaliḥ prāha bhaginy ayi tvaṁ

vijñāpya vijñeva giraṁ tanoṣi |

kulāṅganā vipra-vadhūr ahaṁ kiṁ

bhavan-mate jāṅgulikī bhavāmi ||44||

pituḥ kulaṁ vṛṣNi-pure’sti patyuḥ

kulaṁ tu kāsyāṁ pṛthitaṁ nṛloke |

kalaṅka-paṅke vinimarjayantī

māṁ tvaṁ kathaṁ snihyasi tan na vedmi ||45||

jaraty avocat tava pāda-padme

natāsmi saṁjīvya vadhūṁ madīyām |

māṁ tvaṁ saputrāṁ nija-pāda-dhūli-

krītāṁ vidhehīty atha kiṁ bravīmi ||46||

vidyāvaliḥ prākhyad ayi vrajasthe

jānāsi na brahma-kulasya rītim |

gṛhaṁ gṛhaṁ gopya iva bhrameṣur

na vipra-vadhvaḥ sa mahābhijātyāt ||47||

provāca gārgī śṛṇu bhoḥ śruti-smṛti-

proktaṁ niṣiddhaṁ vihitaṁ tu yad bhavet |

jñātvāpi tat sarvam idaṁ bravīṣi cen

na te’sti dṛṣṭiḥ kila pāramārthikī ||48||

vraje sthitāḥ kīrti-dayānvitāyā

gopyas tathā ye vṛṣabhānu-tulyāḥ |

gopā na teṣāṁ tvam avaiyi tattvaṁ

nāpy ābhijātyaṁ na ca viṣṇu-bhaktiḥ ||49||

kāśyāṁ sthitā viṣṇu-bahirmukhā ye

viprā bhavatyāḥ śvaśurādayas tān |

jānāmi no vācaya māṁ taveyaṁ

kāśyāṁ sthiter buddhir abhūt kaṭhorā ||50||

mā kupya śāntiṁ bhaja tāvad ārye

bhaginy ahaṁ hanta tavāsravāsmi |

yathā bravīṣy evam ahaṁ karomi

kintv atra śaṅkā mama kadācid asti ||51||

pure śrutā kācana kiṁvadantī

nandasya putro’jani ko’pi vīraḥ |

sa svaira-caryo bata lampaṭatvān

na brahma-jāter api bhītim eti ||52||

anyatra nārīṣv iva mayy api drāk

sa-lobha-dṛṣṭir yadi vartmani syāt |

sadyas tadāsūn visṛjāmi naiva

kula-dvayaṁ hanta kalaṅkayiṣye ||53||

na tatra śaṅkā tava kāpi yuṣmad-

gṛhaṁ svayaṁ tvat-sahitā prayāmi |

ity eva gārgī vacanāc calantī

vidyāvalir vartmani kiñcid ūce ||54||

mantrauṣadhābhyāṁ garalasya nāśas

tatrāsti mantro mama kaṇṭha eva |

yac cauṣadhaṁ tat tv ahi-valli-parṇaṁ

mantraṁ japitvā rada-piṣṭam eva ||55||

tat te vadhūḥ sāmam abhakṣayet kiṁ

na veti pṛṣṭā jaṭilā jagāda |

sā me snuṣā brāhmaṇa-jāti-bhaktā

tad bhakṣaye deva kim atra citram ||56||

provāca gārgī na kilauṣadhādāv

abhakṣya-bhakṣasya bhaved vicāraḥ |

tatrāpi bhūdeva-kulasya śeṣaṁ

rājāpi bhuṅkte kim utānya-jātiḥ ||57||

praviṣṭavatyāḥ svagṛhaṁ tataḥ sā

vidyāvaleḥ pāda-yugaṁ sva-putryā |

ādhāvayat taṁ salilaṁ sva-vadhvāś

cikṣepa mūrdhākṣi-mukhorasi drāk ||58||

proce snuṣāṁ kāpi mahānubhāvā

gargasya putryāgamad atra bhāgyāt |

sāsusthayiṣyaty acireṇa vijñā

mantrais tv aṅgāni parispṛśantī ||59||

kiṁ cāhivalli-dala-vīṭikāṁ ca

saṁcarvya dantaiḥ paṭhitaiḥ sva-mantraiḥ |

nidhāsyate tvan-mukha-madhya eva

ghṛṇā na kāryā śapatho mamātra ||60||

vidyāvalis tan-nilayaṁ praviṣṭā

vilokya rādhāṁ vasanāvṛtāṅgīm |

vadhvāḥ padān mastakataś ca vastram

udañcayādau jaratīm avocat ||61||

bhujaṅga-mantrair abhimantrya pāṇiṁ

sañcālayāmy aṅghrita ūrdhva-gātre |

yathāvad aṅgaṁ viṣam āruroha

tathaiva tan nirviṣayāmi mantraiḥ ||62||

tataś calan pāṇir agād amuṣyā

vakṣaḥ-sthalaṁ nordhvam ataḥ paraṁ yat |

udghāṭayāmāsa muhuḥ karābhyām

asyā uro gāruḍa-mantra-pāṭhaiḥ ||63||

vidyāvaliḥ prākhyad aho kim etat

vidhaṁ na śāmyet karavāṇi kiṁ vā |

vṛddhābravīt svāsyata auṣadhaṁ tad

āsye snuṣāyāḥ kṣipa bhojayāmum ||64||

muhur muhuḥ prākṣipam auṣadhaṁ tad

āsye tv amuṣyāḥ kṛta-mantra-pāṭhaḥ |

tathāpi vaivarṇavatī vadhūs te

prakampate niśvasiti pragāḍham ||65||

sarve bahir yāta gṛhaṁ kavāṭe-

nāvṛtya sarpasya japāmi mantram |

muhūrta-mātreṇa tam eva sarpam

āhūyate nāpi śamaṁ nayāmi ||66||

cintā na kāryā tila-mātry api drāk

saṁjīvayiṣyāmi vadhūṁ tvadīyām |

ekāgra-cittā ghaṭikā-trayānte

mantraṁ prajapyākhilam īkṣayāmi ||67||

gārgī-girā tā yayur anya-gehaṁ

muhūrtataś cāyayur apy athātra |

vidyāvaler vācam aheś ca gopyo

gṛhāntarebhyaḥ śṛṇutety athocuḥ ||68||

svara-dvayenaiva jagāda kṛṣṇo

yat tat tu sakhyaḥ sahasāvajagmuḥ |

yāḥ kautukānanda-samudrayor drāg

āvarta-magnāḥ subhṛśaṁ virejuḥ ||69||

bhoḥ sarpa-rājātra kutas tvam āgāḥ

kailāsataḥ kasya nideśa-kṛt tvam |

candrārdha-mauleḥ sa ca kīdṛśo’bhūd

bhuṅkṣvābhimanyuṁ jaṭilā-sutaṁ drāk ||70||

āgaḥ kim etasya na kiñca kintu

tan-māttavevāsty aparādha-yugmam |

sā kiṁ na daṣṭā garalānalād apy

apatya-śokāgnir atīva-tīvraḥ ||71||

tayānubhūto bhavatu pragāḍham

ity etad-arthaṁ nahi daśyate sā |

tyaktvābhimanyuṁ katham asya jāyā

daSTātra sādhavya-vara-pradānāt ||72||

durvāsasaḥ sa prathamaṁ na tasmād

daṣṭaḥ sa daṣṭavya iha prabhāte |

putrasya vadhvāś ca yathātiśokair

jājvalyate sā nikhilaṁ svam āyuḥ ||73||

kiṁ hanta tasyā aparādha-yugmaṁ

durvāsasi śrīla-hara-svarūpe |

kaṭākṣatako’sty apavastuśambhor

ya iṣṭa devo harir asya cāṁśe ||74||

nandātmaje’līka-mahāpavādas

tad-bhojanev bādhakaraḥ-sva-vadhvāḥ |

nirodhatas tan-nija-kanyayā sā

sārdhaṁ vraje roditu sarva-kālam ||75||

hā putra hā prāṇa same snuṣe kiṁ

śṛṇomi hā hanta cirāyuṣau staḥ |

vidyāvale tvac-caraṇau prapannā

prasādayāmuṁ bhujagādhirājam ||76||

vadhūṁ narotsyāmi kadāpi seyaṁ

prayātu nanadasya gṛhaṁ yatheṣṭham |

sambhojayanty eva hariṁ prakāmaṁ

paktvā punar mad-gṛham etu nityam ||77||

durvāsasaṁ taṁ śataśo namāmi

mune’parādhaṁ mama hā kṣamasva |

jvarāturāyā atimanda-buddher

ājanma-bālutayatā sthitāyāḥ ||78||

kanyām ameyaṁ tu sadā kubuddhir

vadhū suśīlāṁ prasabhaṁ dunoti |

śrutveti mātur vacanaṁ dharaṇyāṁ

nipatya soce kuṭilāpi natvā ||79||

kṣamasva sarpendra-kṛpāṁ kuruṣva

mad-bhrātaraṁ mā daśanaiva rotsye |

vadhūṁ na cāpi pravadāmi yātu

tatrālibhir yatra bhavet tad-icchā ||80||

sarpo’vadad bhoḥ śṛṇutāśu gopyaḥ

sādhvy eva rādhā śapatho’tra śambhoḥ |

tvaṁ cāpi kṛtvāśa-pathaṁ sva-sūnor

mūrdhno vadātrāstu mama pratītiḥ ||81||

bāḍhaṁ prasanno’smi jaratyayitvaṁ

durvāsasaṁ pūjaya bhojayasva |

rādhāṅgataḥ svaṁ garalaṁ gṛhītvā

vrajāmi kailāsam ito’dhunaiva ||83||

kṛṣṇa-pravādaṁ ca yadi snuṣāyai

dadāsi dehy atra na me’sti kopaḥ |

ruṇatsi tāṁ ced aham āgatas te

vadhūṁ ca putraṁ ca ruṣā daśāmi ||84||

provāca vidyāvalir ātta-modā

bho gopikā-dhatta mudaṁ mahiṣṭhām |

viṣaṁ gṛhītvāntaradhād ahīndro

nirāmayābhūd vṛṣabhānu putrī ||85||

udghāṭayāmāsa yadā kavāṭaṁ

tadaiva sarvāviviśur gṛhāntaḥ |

papracchur etām ayi kīdṛśītvaṁ

susthāsmi tāpo mama nāsti ko’pi ||86||

vidyāvaler aṅghri-yugaṁ praṇmur

dhanyaiva vidyā tava dhanya-kīrte |

sañjīvya rādhā mayi puṇya-vidyāṁ

dhanyām aviddhas tava dhanyam āyuḥ ||87||

lalāga karṇe kuṭilā jaratyāḥ

sā prāha kanye kim idaṁ bravīṣi |

ekena hāreṇa kim adya sarvā-

laṅkāram asyā adhunaiva dāsye ||88||

snuṣe prasīda sva-kareṇa sarvā-

laṅkāram etāṁ paridhāpaya tvam |

vrajeśvarī tvaj-jananī ca śīghraṁ

dāsyaty anekābharaṇāni tubhyam ||89||

vidyā-bale mac-chapatho na neti

mā brūhy ato maunavatī bhava tvam |

tatas tu rādhā paridhāpayantī

bhūṣāmbarādi svagataṁ jagāda ||90||

yo māṁ sakhīnāṁ purato’pi naiva

śaśāka sambhoktum ayaṁ priyo me |

śvaśrvā nanānduś ca samakṣam eva

māṁ nirvivādaṁ samabhuṅkta bāḍham ||91||

vāmyaṁ ca kartuṁ mama nāvakāśo

bhavaṁ paraṁ kevala-dakṣiṇaiva |

kintv adya vāñchā januṣo’py apūri

tac carvitaṁ bhuktam aho muhur yat ||92||

pade nipatyaiva madīya-kāntam

ānīya sākṣāt samabhojayan mām |

vadhūṁ tad asyāś caraṇ nanānduḥ

śvaśrvāś ca me bhaktir avicyutāstu ||93||

sambhoga-paścād api tan-nideśe

śṛṅgārayāmi priyam agrato’pi |

asyā aye dhanya vidhe namas tāṁ

vṛttaṁ tavaitat kva nu varṇayāmi ||94||

vidyāvaliḥ prāha bhaginy ataḥ kim

ārye tvad-ājñāṁ karavai vadaitat |

yā vo gṛhaṁ śīghram ataḥ parantu

rātrir niśīthād adhikādhikābhūt ||95||

jaraty avādīd ayi gārgi vidyā-

valis tathā tvaṁ ca haṭād iyatyām |

rātrau kathaṁ yāsyatha āḥ sukhena

mamaiva gehe svapitaṁ kathaṁ na ||96||

jagāda gārgī jaṭile tvad-uktam

avaśyam etat karavāva gāḍham |

na yāti cittād viṣa-śeṣa-gandhas

tad-bhāvanā me khala-sarpa-jāteḥ ||97||

provāca bāḍhaṁ jaṭilā sa-kanyā

tad adya vadhvā saha puṣpa-talpe |

ekatra vidyāvallir iddha-mantrā

sukhaṁ valabhyāṁ svapitu prakāmam ||98||

itthaṁ vilāsa-rasikau rata-sindhu-cāru-

hillola-khelana-kalāḥ kila tenatus tau |

premābdhi-kautuka-mahiṣṭha-taraṅga-raṅge

sakhyaḥ sukhena nanṛtur na virāmam āpuh ||99||

iti camatkāra-candrikāyāṁ tṛtīyaṁ kutūhalam

||3||

--o)0(o--

(4)

rādhā kadācid atimānavatī babhūva

tāṁ na prasādayitum aiṣṭa hariḥ prasahya |

sāmādibhir bahuvidhair vitatair upāyaiḥ

kaundyā sahātha kim api pratatāna mantram ||1||

bhūṣāmbarādi paridhāya vidhāya nārī-

veśaṁ vikasvara-pika-svara-mañju-kaṇṭhaḥ |

sārdhaṁ tayā mṛdu raṇan maṇi-nūpurābhyāṁ

padbhyāṁ jagāma jaṭilā-nilayaṁ nilīya ||2||

ārād vilokya sahasā sahasā sahāliḥ

saundarya-vismiti-manā avadan mṛgākṣī |

ehy ehi kundalatike vada vṛttam āśu

kiṁ-hetu gamanam etad abhūd akasmāt ||3||

keyaṁ kutaḥ kim-abhidhānavatīti pṛṣṭā

śrī-rādhayāvadad imāṁ prati kundavallī |

nāmnā kalāvalir iyaṁ mathurā-pradeśād

atrāgatā śruta-bhavad-guṇa-nāma-kīrtiḥ ||4||

gānair girāṁ gurum api prabhaved vijetuṁ

kiṁ vācyam etad avagacchata gāpayitvā |

kasmād aśikṣad iyatī mayi gāna-vidyāṁ

sākṣāt purandara-guroḥ kva nu tat-prasaṅgaḥ ||5||

satraṁ yadāṅgirasam atra varāṅgi vṛṣṇi-

puryāṁ vyatanya tanu māthura vipra-varyaiḥ |

tarhy eva so’mara-purāt sahasaitya māsam

vāsaṁ vidhāya param ādṛta ānananda ||6||

madhye sabhāṁ sa hi kadācid agāyad ekaṁ

gītaṁ yadaitad adadhād iyam āli sadyaḥ |

medhāvatī tad aparedyur aho jagau tat

tena svareṇa bata tair api tāna-tālaiḥ ||7||

śrutvā bṛhaspatir aho mama gītam ārāt

kā gāyatīti bahu-vismayavān avādīt |

martyāpy aśikṣad api tat sa kaduktito yad

durgaṁ dyu-gānam api vipra tad ānayaitām ||8||

viprādeśam avāpya gīṣpati-puro yātām imāṁ so’bravīt

tvām adyāpayitāsmi dhīmatiparāṁ gāndharva-vidyām aham |

medhāte’nupamā pikāli-vijayī kaṇṭho yadā dṛśyate

naitādṛṅ manujeṣu labdha-januṣāṁ no kinnarīṇām api ||9||

adhyāpya māsam iha varṣam api svayaṁ svar-

nītām apāṭha yadi mām iyam āśvināṁ te |

prāptāvanīṁ madhupurīm agamad vraje hyaḥ

sāyaṁ tathādya tu tavāgrata āgatābhūt ||10||

tad gīyatāṁ kim api bhāvini kaṁ nu rāgaṁ

gāyāmi mālavam iha prathama-pradoṣe |

kiṁ vā svaraṁ sumukhi saḍjam atha śrutiṁ vā

kiṁ vacmi tatra catasṛṣv iti cādiśa tvam ||11||

kaṇṭhe śrutir na tava vāta-kaphādi-doṣāt

śuddhā bhaviṣyati kadāpi vinaiva vīṇām |

tad rāga-tāna-gamaka-svara-jāti-tāla-

grāma-śriyā madhuram ātanu gītam ekam ||12||

rādhe vinaiva bhavatīm iha gāna-vidyāṁ

jānanti kāḥ kalaya tā militāḥ śrutīs tāḥ |

procyāttha mātanuta keky-ali-vṛnda-nindi

tānāna-nātana-narīti surīti-gānam ||13||

ādau piyāli vitate nayanāśru-nadyaḥ

saśrus tata sthagitatāṁ yayur eva madhye |

antya-kṣaṇe tu kara kopalatām avāpya

petuṣ ṭhanat-ṭhana-diti-kṣiti-pṛṣṭhayeva ||14||

tasyāḥ kaṭhoratara-mānaja-ṣastu cittaṁ

hīropalaṁ dravam avāpayad eva sadyaḥ |

āścaryam ākhyad ayi devi kalāvale tvad-

gānaṁ sudhāṁ sura-purasya tiraskaroti ||15||

tvādṛg-jano yadi mamāntika eva tiṣṭhed

bhāgyāj janus tad akhilaṁ saphalīkaromi |

nandātmajo yadi punaḥ śṛṇuyād guṇaṁ te

kaṇṭhād bahir nahi karoti tadā kadāpi ||16||

aśrūta kundalatikā na vadaitad etāṁ

sādhvīṁ tvam eva nija-kaṇṭha-taṭīṁ nayainām |

naivānyathā kurutatas tu parādhya niṣkaṁ

ditsuḥ sukhena parirabdham iyeṣa rādhā ||17||

karṇe lalāga lalitātha vimṛṣya subhrūr

ūce bravīṣi vara-varṇini satyam etat |

sa smānanaṁ samucitaṁ nahi niṣka-dānāt

syāt tena sarva-vasanā-bharaṇāni dāsye ||18||

tad rūpa-mañjari mad-agrata eva yūyaṁ

citrāmbarāṇi paridhāpayata prayatnaiḥ |

udghāṭya samprati purātanaḥ kañcukaṁ drāk

navyaṁ samarpayata tuṅga-kuca-dvaye’syāḥ ||19||

kaundy abravīt sumukhi nodghaṭayāṅgam asyāḥ

saṅkocam āspati paraṁ bhavad-agra eṣā |

tad dehi yad yad ayi ditsasi sarvam etad

gatvā sva-dhāma paridhāsyati na tv ihaiva ||20||

na strī-sadasy ayi bhayaṁ kurute hriyaṁ ca

strīti prasiddhir adhikā sakhi sarva-deśe |

ānandi vartmani kathaṁ nayiyāsasi tvaṁ

saṅkoca-kañcukam ihārpayasi svayaṁ kim ||21||

rādhe na mālya-vasanābharaṇādi kiñcid

aṅgīkaromi kim u gāyaka kanyakāham |

tvaṁ cet prasīdasi sakṛt parirambham ekaṁ

dehy ehi māṁ na dhana-gṛdhnum avehi mugdhe ||22||

vāmyaṁ kim atra kuruṣe paridhehi sādhu

no ced balād api vayaṁ paridhāpayāmaḥ |

ekā tvam eva śataśo vayam ity atas te

svātantryam astu katham ity avadhehi mugdhe ||23||

dve skandhayor dadhatur añcalam agrato dve

pṛṣṭhe vyamocayata kañcuka-bandham ekā |

vakṣaḥ-sthalād apatatāṁ subṛhat-kadamba-

puṣpe tadā sapadi kartita kiñcid aṁśe ||24||

kiṁ hanta kiṁ patitam etad ayīti pṛṣṭā

dāsyo’khilā jahasur eva sa-hasta-tālaṁ |

labdhāvaguṇṭhana-paṭā rabhasān mṛgākṣī

pṛṣṭhīcakāra tam atho vṛṣabhānu-putrī ||25||

ālīkulasya sa durācara eva vaktre

vastrāvṛto’py ajani sa svana eva hāsaḥ |

rādhāpy adhā nibhṛtam asvanam eva hāsyaṁ

kṛṣṇaś ca kundalatikā ca jahāsa paścāt ||26||

mūrto hāsya-raso muhūrtam abhavat sadyas tataḥ procire

sakhyo hanta vahat-kadamba-kusume dhanye yuvāṁ bhū-tale |

dhūrta-prāpita-kaitave api punar niṣkaitave antato

bhūtvā hāsa-rasāmṛtābdhim anu ye sarvāṇi dhattaḥ sma naḥ ||27||

bho bhoḥ kundalate kva te sahacarī lajjā na sā dṛśyate

pātālasya tale mamajja salile sā kundavallyā saha |

tucchāyaiva bhavāmi hanta vigata cchāyātra vaḥ kiṁ bruve

tad yuṣmad-vadaneṣu nṛtyati girā devī yatheṣṭhaṁ muhuḥ ||28||

premnā gīṣpati-śiṣyayā saha sadā satsaṅga ājanma te

mithyā vāṅ na ca jihvayā paricitā sādhvī-sva-dharmaṁ muhuḥ |

adhyāpyātanu-karma kārayasi te khyātir vraje bhūyasī

nādyābhūt tava vāñchitaṁ yad iyatī kāpi vyathā sahyatām ||29||

ānītā vividha-prayatna-racitā vidyātidūrād guror

vikretuṁ sudhiyā tvayādya rabhasād gopī-sadasy arpaṇe |

vikrītā nahi sābhavat punar aho hāsyāspadībhūtatāṁ

prāptā drāg aśubhakṣaṇaḥ sa hi yadā yātaṁ bhavadbhyām iha ||30||

atrāpaṇe drutam imāṁ lalite’dya vidyāṁ

vikrīya vāñchitam ahaṁ yadi sādhayiṣye |

tvat-kañcukaṁ vitarasīha na ced dadāmi

tubhyaṁ sva-kañcukam ahaṁ kriyatāṁ paṇo’yam ||31||

śuṣkaṁ prasūnam ayi korakatāṁ na gacchet

prāṇe gatena khalu ceṣṭata eva dehaḥ |

dambhī kathaṁ vidita-tattva upaiti pūjāṁ

svāmin mṛṣā prati bhayālam alaṁ prayāhi ||32||

kṛṣṇaḥ sva-vakṣasi punaḥ kusuma-dvayaṁ tan

nītvā jagāma jaṭilā gṛham eva sadyaḥ |

soccaiḥ svayaṁ bhūr vinipatya tathāruroda

yenākuleva jaṭilā muhur āpa khedam ||33||

kā tvaṁ rodiṣi kiṁ kuto’si kim abhūt te vipriyaṁ putri tat

sarvaṁ brūhi vimṛjya-locana-jala-klinnaṁ mukhāmbhoruham |

kiṁ hanta prabhavāmi bhāgya-rahitā dhiṅ me janur dhik tanuṁ

dhiṅ māṁ dhig dhig iti prabaddha-davathuḥ proce’rdham ardhaṁ vacaḥ ||34||

vāso me vṛṣabhānu-bhūpa-nagare śrī-kīrtidāyāḥ svasuḥ

kanyāhaṁ saha rādhayā mama sadā suprītir ābālyataḥ |

āyātāsmi cirād ahaṁ nija-gṛhāt tāṁ draṣṭum utkaṇṭhayā

sā māṁ naiva vilokate na vadati premnā na cāliṅgati ||35||

māṁ dṛṣṭvādriyitena naiva kuśala-praśnaṁ karoty ādarāt

tat prāṇair mama kiṁ prayojanam imāṁs tyakṣyāmy ahaṁ tvat-puraḥ |

ārye tvaṁ vimṛṣāvadhāraya kadā ko me’parādho’bhavat

tāṁ tvaṁ pṛccha muhuḥ pradāya śapathaṁ sā me kathaṁ kupyati ||36||

vatse samāsvasihi ko’pi na te’parādho

gacchāmi sarvam adhunaiva samādadhāmi |

taṁ snehayāmi bhavatīṁ parirambhayāmi

saṁlāpayāmi rajanīṁ saha śāyayāmi ||37||

ity uktvā saha sā snuṣālayam agād dṛṣṭvālipālīḥ puraḥ

prāvocal lalite kim īdṛg abhavad vadhvāḥ svabhāvo’dhunā |

tasyās tāta purodiyaṁ sva-bhaginī tāṁ draṣṭum utkaṇṭhayai-

vāgāt sā katham atra sa-praṇayam āśv enāṁ na sambhāṣate ||38||

paśyaiṣā nayanāśru-sikta-sicayākhinnāya dantur mahā-

kāraṇyaṁ janayaty ataḥ sucir ite sādguṇya-pūrṇe snuṣe |

enāṁ sādhu pariṣvaja sva-kuśalaṁ pṛccha priyaṁ kiñcana

brūhy asyā hṛdaya-vyathāpasaratu prīṇihi māṁ prīṇaya ||39||

ārye yāhi gṛhaṁ yathā diśasi tat kurve sukhe nādhunā

tvaṁ tv etāvati bālikā-jana-vṛthā-vāde svayaṁ māpata |

ālyas tā sudṛśo’lpa-buddhi-vayaso’tīkṣṇa-prasāda-krudhas

tāsu tvādṛg apāra-buddhir atulā prāmāṇikī kiṁ patet ||40||

uttiṣṭha sādara-paraṁ mama mūrdhna eva

datto mayā śapatha āśu-gale gṛhāṇa |

ātma-svasāram anayā saha bhuṅkṣva miṣṭaṁ

mā bhindhi me guru-janasya nideśam etam ||41||

ārye sa-prauḍhimā mā diśasi yadi tato vacmi satyaṁ yad eṣā

prāvocat kundavallīṁ kaṭutaram adhikaṁ duḥsahaṁ tena kopāt |

nāsyā vaktraṁ viloke yadi punar adhunā seyam asyāṁ prasīdet

tarhy evāhaṁ prasannā diśasi yad akhilaṁ tat karomy eva bāḍham ||42||

ārye vakti mṛṣā snuṣā tava nanāmaiṣā kaṭu vyāharat

nāpy anyasyai kupitā smitāṁ prati tataḥ provāca rādhā sphuṭam |

kiṁ mithyā vadasīha kupyasi na ced asyai prasīdasy alaṁ

kaṇṭha-grāham iyaṁ tvayādya rabhasād āliṅgyatām agrataḥ ||43||

tūṣṇīṁ sthitāṁ sapadi kundalatāṁ vilokya

prāha sma samprati tam eva tadā mṛgākṣī |

ārye parāmṛśa ciraṁ kati vābravīn no

mithyeti tāṁ paribhavasya vidhehi pātrīm ||44||

etāṁ yad atra na pariṣvajate saharṣaṁ

tat-kopa-liṅgam iha kaḥ khalu saṁśayaḥ syāt |

vṛddhāvadan mama vadhūr iha vakti satyam

antaḥ prasīdati na kundalatā tad asyām ||45||

yena prasīdasi tad eva karomi kaundi

mānyā smite’dya racitāñjalir asmi tubhyam |

vīkṣyaiva man-mukham imāṁ parirabdhum ehi

nātaḥ paraṁ vada hahā śapatho mamātra ||46||

āryā dadāti śapathaṁ na bibheṣy ato’pi

kā dhīr iyaṁ tava tad ehi pariṣvajasva |

ity ālayaś ca jaṭilā-kuṭile ca dhṛtvai-

vāliṅgayan bata mitho hari-kundavallyau ||47||

vṛddhā tadā kila na ced abhaviṣyad ārād

ālītater hasa-raso nu vikāśam aiṣyat |

tāś cela-ruddhe vadanās tad api prahāsaṁ

niḥśabdam eva vidadhuś ca dadhuś ca modam ||48||

vṛddhā vadhūm atha jagāda nija-svasāraṁ

brūhi priyaṁ parirabhasva ca nirvivādam |

ity ātmapāṇi-vidhṛtau drutam eva rādhā

kṛṣṇau mitho’tiparirambham avāpayat tau ||49||

harṣāśru-bindu-nikaraṁ nudataṁ pratisvaṁ

celena bhoḥ sukhaya taṁ ca mitho bhaginyau |

sambhujya kiñcana sukhena kṛtaika-talpa-

svāpe dṛḍdha-praṇayato nayataṁ triyāmām ||50||

vṛddhā jagāma śayituṁ nija-geham ārāt

kṛṣṇaḥ pragalbhataratāṁ dadhad ākhyad ālīḥ |

vidyāṁ vigītatamatāṁ gamitām api drāg

vikrīya vāñchitam avindam abhojitā stha ||51||

bhrātur vadhūrvad iha bhoḥ samabhojitatmād

adyaiva vāñchitam alambhi jayaś ca bhūyā na |

setur yadi truṭata eva tad-ardha bhuktvā

naivāstv iyaṁ bhavatta-pūrṇa-manorathaiva ||52||

bhrātrāpi śuddha-manasā bhaginī-sutāpi

pitrā ca kiṁ na parirabhya ta eva loke |

yuṣmākam ānakha-śikhaṁ smara-bhāva eva

vyaktas tadātma-samam eva jagac cakartha ||53||

ity uktavaty atiruṣeva nivedya kunda-

vallī bahir-bhavanam eva yadānvatiṣṭhat |

tasyāḥ prasādana-kṛte niraguś ca sakhyas

tatraika eva kusumeṣur apād yuvānau ||54||

sa-bhrū-vibhaṅga kuṭilāsya-saroja-sīdhu

mādyān madhu-vrata-vilāsa-susaurabhāṇi |

samprāpya jala-vivareṣu jughūrṇur eva

preṣṭhālayaḥ prati-padaṁ pramadormi-puñje ||55||

iti camatkāra-candrikāyāṁ caturthaṁ kutūhalam

||4||

--o)0(o--